
ΘΕΜΑ: «Τουρισμός – Ανησυχητικά νέα από την γερμανική αγορά – Σοβαρές μειώσεις σε κρατήσεις για το ερχόμενο καλοκαίρι»

Στην επίσημη ιστοσελίδα του Γερμανικού Συνδέσμου Τουριστικών Επιχειρήσεων (DTV – Deutscher Tourismus Verband) δημοσιεύονται στοιχεία για τις προτιμήσεις των Γερμανών τουριστών για τις χώρες που επιθυμούν να ταξιδέψουν για τις θερινές διακοπές τους.

Οσον αφορά την Ελλάδα και τους τουριστικούς προορισμούς της χώρας μας τα νέα είναι ανησυχητικά δεδομένου ότι, παρόλο που οι Γερμανοί τουρίστες προτιμούν περισσότερο την Ελλάδα για τις εφετινές τους διακοπές, η συνολική εικόνα παρουσιάζεται ως αρνητική καθώς οι κρατήσεις για το εφετινό καλοκαίρι παρουσιάζουν μείωση έως και 76% σε σύγκριση με την περυσινή εποχή. Βέβαια πρέπει να τονισθεί το γεγονός ότι από τις κρατήσεις που γίνονται αυτή την εποχή για τις διακοπές του καλοκαιριού, οι περισσότερες, 37%, αφορούν την Ανατολική Μεσόγειο, δηλαδή κυρίως την Ελλάδα και την Τουρκία. Με διαφορά στην δεύτερη θέση, 22%, ακολουθούν Ισπανία και Πορτογαλία. Φαίνεται ότι οι Γερμανοί δεν ξεχνούν τους αγαπημένους τους προορισμούς. 

Όπως επισημαίνει μάλιστα ο επικεφαλής του Συνδέσμου Τουριστικών Επιχειρήσεων, Michael Frenzel, από τις αρχές Μαρτίου οι ακυρώσεις υπερβαίνουν τις νέες κρατήσεις. Οι ελπίδες όλων συγκεντρώνονται στο φθινόπωρο και στο δεύτερο εξάμηνο του 2021. Για τους Γερμανούς τουρίστες άλλωστε οι μήνες Σεπτέμβριος και Οκτώβριος θεωρούνται εξαιρετική περίοδος για τις διακοπές της χρονιάς. Όπως συμπληρώνει στο άρθρο του ο επικεφαλής του Συνδέσμου Τουριστικών Επιχειρήσεων φαίνεται ότι λόγω της πανδημίας οι περισσότεροι επικεντρώνουν το ενδιαφέρον τους στις διακοπές το φθινόπωρο. Για αυτό άλλωστε οι ακυρώσεις που γίνονται για αυτή την περίοδο είναι λιγότερες από εκείνες για τους θερινούς μήνες, 36% περίπου για τον Σεπτέμβριο και 22% για τον Οκτώβριο. 

Στην ίδια έρευνα περιέχονται και ανάλογα στοιχεία για τον εσωτερικό τουρισμό στην Γερμανία. Σύμφωνα με τα στοιχεία αυτά σημαντικό πλήγμα έχουν δεχθεί και ο εσωτερικοί τουριστικοί προορισμοί, καθώς τα ξενοδοχεία δεν λειτούργησαν κατά τις διακοπές του καθολικού Πάσχα, ενώ για μεγάλο χρονικό διάστημα ακόμη και οι ιδιοκτήτες εξοχικών κατοικιών σε τουριστικές περιοχές, για παράδειγμα στις ακτές της Βαλτικής Θάλασσας ή στο Μεκλεμβούργο, δεν μπορούσαν να επισκεφθούν την «δεύτερη κατοικία τους».

Τις τελευταίες ημέρες μερικά ομοσπονδιακά κρατίδια, όπως το Σλέσφιγκ-Χολστάϊν, αρχίζουν να εφαρμόζουν πιλοτικά σχέδια για ελεγχόμενο άνοιγμα του τουρισμού και της εστίασης σε εξωτερικούς χώρους, αλλά οι αντιδράσεις από το Βερολίνο δεν ευνοούν ιδιαιτέρως το εγχείρημα. 

Οσον αφορά δε το πιστοποιητικό εμβολιασμού για την διευκόλυνση των μετακινήσεων κατά την θερινή περίοδο, ο επικεφαλής του Συνδέσμου το αντιμετωπίζει θετικά, επισημαίνοντας ότι «ήρθε η ώρα» να ασκήσουν και πάλι οι εμβολιασθέντες τα θεμελιώδη δικαιώματά τους. Επιμένει μάλιστα ότι «δεν πρόκειται για προνόμια αλλά για θεμελιώδη δικαιώματα». 

Στην ίδια έρευνα περιέχονται και δηλώσεις του κοινοτικού επιτρόπου εσωτερικής αγοράς, κ. Tierry Breton, οι οποίες συνοψίζονται στα εξής: 

· η Ευρώπη θα έχει μία θερινή τουριστική περίοδο παρόμοια με την περυσινή υποστηριζόμενη από τους μαζικούς εμβολιασμούς κατά του κορωνοϊού
· ιδιαίτερα σημαντικό είναι η Ευρωπαϊκή Ενωση να παραδώσει αρκετές ποσότητες  εμβολίων κατά της πανδημίας του κορωνοϊού το αργότερο μέχρι τα μέσα Ιουλίου

